Die lewe van die mens is 'n eenheid, en so ook die blik van die mens op die wêreld, dit wil sê die mens se wêreld-perspektief of lewens- en wêreldbeskouing is veronderstel om ook 'n eenheid te wees, al is daar talle voorbeelde van gesplete (dualistiese) wêreldbeskouings. Die vraag is egter watter implikasies die eenheid van die mens en die eenheid van 'n lewensoortuiging vir staat, skool en universiteit inhou?
Dit is allereers belangrik om te besef dat hierdie vraag slegs sinvol vanuit 'n gedifferensieerde perspektief op die menslike samelewing beantwoord kan word. Op die struktuurvlak betref differensiasie die uitkristallisering van selfstandige en eie-geaarde samelewingsvorme en op die rigtingvlak gaan dit oor lewensbeskoulike differensiasie. Beide vlakke van differensiasie verteenwoordig samelewingsvryhede wat nie verstaatlik behoort te word nie. Die vryheid van nie-staatlike samelewingsvorme vorm immers die voorwaarde vir die bestaan van 'n regstaat, want daarsonder verval die veelheid regsbelange wat deur die owerheid in een openbare regsorde juridies saamgebind moet word.